КъэкIыгъэ псори сэбэпкъым
Котляровхэ Викторрэ Мариерэ я тхылъ тедзапIэм иджыблагъэ къыщыдэкIащ «Материалы для Черной книги флоры Кабардино-Балкарской Республики» фIэщыгъэм щIэт, Щхьэгъэпсо С., Чадаевэ В., Щхьэгъэпсо К., сымэ я IэдакъэщIэкI гъэщIэгъуэныр.
Абы щызэхуэхьэсащ хамэ щIыпIэ кърашу ди щIыналъэм цIыхухэм щагъэбэгъуа къэкIыгъэхэр, ахэр ди деж щыIэхэм зэран зэрахуэхъум.
— А къыдэкIыгъуэм къэкIыгъэ лIэужьыгъуэу 23-м я гугъу щыщIащ, ахэр зэрыбагъуэ щIыкIэр, я щхьэхуэныгъэхэр, зэраныгъэу къашэнкIэ хъунухэр щызэпкърыхащ, — жеIэ тхылъ тедзапIэм и унафэщI Котляров Виктор. — КъыдэкIыгъуэм и Iыхьэ щхьэхуэхэр ди республикэм къагъэIэп-хъуа къэкIыгъэхэм ехьэлIауэ ирагъэкIуэкIа къэхутэныгъэхэм хуэгъэпсащ.
Тхылъым и къалэн нэхъыщхьэхэм ящыщщ Къэбэрдей-Балъкъэрым и щIыуэпсым къыщыхъу зэхъуэкIыныгъэхэм гу лъегъэтэныр, абы и зэхэлъыкIэр яхъуэжынкIэ, ирагъэкIэкIуэнкIэ шынагъуэ зэрыщыIэр къыгурагъэIуэныр. А лэжьыгъэр къахуэщхьэпэнущ щIыуэпсыр хъумэныр зи къалэн гъэзэщIакIуэ органхэм, мэкъумэш IэнатIэм, республикэм и муниципальнэ IуэхущIапIэхэм я лIыкIуэхэм, нэгъуэщIхэми. Абы и гуэдзэным тхылъым зи гугъу щыщIа къэкIыгъэхэм я сурэтхэр итщ.
КъыдэкIыгъуэр фэеплъ хуащIащ дагъыстэн щIэныгъэлI, Урысейм и Ипщэ щIыналъэм и эколог пэрыту къалъытэу щыта Абдурахманов Гайирбэч.
Тэрчокъуэ Дисэ.
